2. ปัจจัยความเสี่ยง

บริษัท สามารถคอร์ปอเรชั่น จำกัด (มหาชน) ประกอบธุรกิจทั้งในประเทศและต่างประเทศ
โดยแบ่งสายธุรกิจออกเป็น 3 สายธุรกิจหลัก คือ 1) Mobile Multimedia 2) ICT
Solutions and Services และ 3) Technology Related
ทั้งนี้ในการประกอบธุรกิจดังกล่าวย่อมมีความเสี่ยงต่างๆ เกิดขึ้น
ทั้งจากปัจจัยภายในและปัจจัยภายนอก
ซึ่งอาจส่งผลกระทบต่อฐานะทางการเงินและผลการดำเนินงานของบริษัท
ทั้งนี้ทางบริษัทได้ให้ความสำคัญต่อการบริหารความเสี่ยงขององค์กรมาโดยตลอด
โดยได้มีการแต่งตั้งคณะกรรมการบริหารความเสี่ยงทำหน้าที่ในการกำหนดนโยบาย
จัดอันดับความเสี่ยง
พิจารณาทบทวนและประเมินความเสี่ยงอย่างสม่ำเสมอเพื่อให้ความเสี่ยงอยู่ในระดับที่ยอมรับได้
นอกจากนี้ทางคณะกรรมการบริหารของบริษัทยังได้มีการติดตามผลการดำเนินงานของบริษัทย่อยต่างๆ
อย่างใกล้ชิด ส่งผลให้บริษัทสามารถบรรลุเป้าหมายและกลยุทธ์ที่กำหนดไว้
อีกทั้งยังเป็นการสร้างความเชื่อมั่นให้แก่นักลงทุนและผู้ถือหุ้นของบริษัท
โดยปัจจัยเสี่ยงสามารถจำแนกได้ตามประเภทต่างๆ ดังนี้

1. ความเสี่ยงในเชิงการดำเนินธุรกิจ

1.1 ความเสี่ยงจากการดำเนินธุรกิจในประเทศ

-   ธุรกิจโทรศัพท์เคลื่อนที่

  ธุรกิจโทรศัพท์เคลื่อนที่ในปีที่ผ่านมามีแนวโน้มเติบโตขึ้นอย่างต่อเนื่อง
  โดยเฉพาะอย่างยิ่งภายหลังการประมูลคลื่นความถี่ 2.1 GHz (3G)
  ซึ่งส่งผลให้พฤติกรรมผู้บริโภคเปลี่ยนแปลงไป
  โดยผู้บริโภคมีความต้องการในการใช้โทรศัพท์เคลื่อนที่ประเภท สมาร์ทโฟนมากยิ่งขึ้น
  และจากพฤติกรรมของผู้บริโภคที่เปลี่ยนแปลงไปอย่างรวดเร็วนั้น
  ส่งผลกระทบต่อการจัดการสินค้าคงคลัง โดยในปัจจุบันบริษัทได้ควบคุมสินค้าคงคลังอย่างเคร่งครัด
  เพื่อให้ระดับสินค้าคงคลังของบริษัทอยู่ในระดับที่เหมาะสม ไม่มากและไม่น้อยเกินไป
  โดยบริษัทได้จัดตั้งทีมผู้มีความเชี่ยวชาญในการคาดการณ์ยอดจำหน่ายโทรศัพท์เคลื่อนที่ในทุกๆ
  ไตรมาส และมีการปรับปรุงยอดคาดการณ์ในทุกๆ เดือน
  นอกจากนี้บริษัทยังตระหนักถึงการเปลี่ยนแปลงอย่างรวดเร็วของเทคโนโลยี
  ซึ่งทางบริษัทได้มีทีมพัฒนาและบริหารผลิตภัณฑ์ในทำการสำรวจ วิเคราะห์แนวโน้มในอนาคต
  รวมถึงมีการติดตามการเปลี่ยนแปลงของเทคโนโลยีจากคู่ค้าจากต่างประเทศอย่างสม่ำเสมอ
  เพื่อให้บริษัทสามารถพัฒนาผลิตภัณฑ์ที่ทันต่อการเปลี่ยนแปลงของเทคโนโลยี

-   ธุรกิจการให้บริการโทรศัพท์เคลื่อนที่ในรูปแบบ MVNO (Mobile Virtual Network
    Operator)

  บริษัทให้บริการโทรศัพท์เคลื่อนที่ภายใต้แบรนด์ i-Mobile 3GX บนคลื่นความถี่ 2.1 GHz
  จากทาง บมจ. ทีโอที ซึ่งบริษัทมีแผนที่จะเปิดตัว i-Mobile 3GX อย่างเต็มรูปแบบภายในปี
  2556 ซึ่งคาดว่าในช่วงเวลาดังกล่าว โครงข่ายของ บมจ. ทีโอที จะมีจำนวนสถานีฐานกว่า
  5,000 จุดครอบคลุมทั่วกรุงเทพมหานคร รวมถึงตามหัวเมืองต่างๆ
  ได้อย่างครบถ้วนตามแผนงานที่ตั้งไว้ โดยความเสี่ยงที่บริษัทกำลังเผชิญในธุรกิจ MVNO
  คือการเปิดให้บริการโครงข่ายโทรศัพท์เคลื่อนที่บนคลื่นความถี่ 2.1 GHz ของ
  ผู้ให้บริการเครือข่ายโทรศัพท์เคลื่อนที่เอกชนรายอื่นๆ
  ซึ่งทางบริษัทได้มีการวางแผนกลยุทธ์ทางการตลาดสำหรับปี 2556
  เพื่อพร้อมรับมือกับการแข่งขันที่จะเกิดขึ้น นอกจากนี้แล้ว ทาง บมจ. ทีโอที
  ยังได้วางแผนสำหรับการวางโครงข่ายในเฟส 2 ซึ่งคาดการณ์ว่าในเฟส 2
  นี้จะมีสถานีฐานเพิ่มขึ้น 9,500 สถานีฐาน ประกอบด้วย 7,500 สถานีฐานบนคลื่นความถี่ 2.1
  GHz และ 2,000 สถานีฐานบนคลื่นความถี่ 2.3 GHz (4G/LTE)
  ซึ่งจะเป็นการเพิ่มศักยภาพในการแข่งขันให้กับผู้ให้บริการโทรศัพท์เคลื่อนที่ในรูปแบบ MVNO
  ในอนาคตอีกด้วย

-   ธุรกิจการให้บริการข้อมูล ข่าวสารและสาระบันเทิง (Content)

  สำหรับธุรกิจคอนเทนท์ที่ทางบริษัทได้ทำขึ้นนั้น แบ่งเป็นประเภทเสียง (Voice) และไม่ใช่เสียง
  (Non-Voice) โดยความเสี่ยงหลักของธุรกิจนี้คือการเปลี่ยนแปลงพฤติกรรมของผู้บริโภค
  และจากความนิยมที่เพิ่มสูงขึ้นของโทรศัพท์เคลื่อนที่ประเภท สมาร์ทโฟน
  ทำให้ผู้บริโภคเข้าถึงข้อมูลข่าวสารต่างๆ ได้สะดวกยิ่งขึ้น
  ดังนั้นทางบริษัทจึงได้ติดตามการเปลี่ยนแปลงพฤติกรรมของผู้บริโภคอย่างใกล้ชิดมาโดยตลอด
  เพื่อนำมาปรับปรุง แก้ไข และพัฒนาคอนเทนท์ในรูปแบบใหม่ที่ตรงต่อความต้องการของผู้บริโภค
  โดยในปัจจุบันบริษัทได้มุ่งเน้นพัฒนาคอนเทนท์และแอพพลิเคชั่นใหม่ๆ
  เพื่อให้เหมาะกับการใช้งานบนโทรศัพท์เคลื่อนที่ประเภทสมาร์ทโฟน อีกทั้งยังมีรูปแบบที่น่าดึงดูด
  เนื้อหาที่แปลกใหม่และน่าสนใจมากยิ่งขึ้น นอกจากแอพพลิเคชั่นบนโทรศัพท์เคลื่อนที่แล้ว
  ในปีที่ผ่านมาบริษัทยังได้เปิดบริการรูปแบบใหม่เพื่อตอบสนองกระแสความนิยมของละครไทย อาทิ
  ทัวร์ตามรอยละคร เป็นต้น ซึ่งได้รับการตอบรับจากตลาดเป็นอย่างดี

-   ธุรกิจการให้บริการ ICT Solutions and Services

  เนื่องจากรายได้ส่วนใหญ่ของธุรกิจนี้มาจากภาครัฐหรือรัฐวิสาหกิจ
  ดังนั้นปัจจัยเสี่ยงที่จะกระทบต่อผลการดำเนินงานของบริษัทคือ
  ความไม่แน่นอนที่เกิดจากการเปลี่ยนแปลงนโยบายและความล่าช้าในการประมูลงาน
  ตลอดจนการชะลอการใช้จ่ายงบประมาณในงานโครงการของภาครัฐ
  และเพื่อป้องกันความเสี่ยงดังกล่าว บริษัทจึงมีการดำเนินนโบายเพิ่มแหล่งรายได้ประจำ
  (Recurring Revenues) อาทิเช่น การให้เช่า การให้บริการ
  และการบำรุงรักษาในโครงการขนาดใหญ่ที่บริษัทเป็นผู้วางระบบและติดตั้งอุปกรณ์ โดยในปี 2555
  กลุ่มธุรกิจ ICT Solutions and Services มีรายได้ประจำกว่า 2,000 ล้านบาท
  โดยมาจากโครงการต่างๆ อาทิ
  โครงการการให้บริการระบบเช็คอินผู้โดยสารของการท่าอากาศยานแห่งประเทศไทย (Common
  Use Terminal Equipment System or CUTE) โครงการ School Net ของ บมจ.
  ทีโอที
  รวมถึงโครงการให้เช่าระบบคอมพิวเตอร์ซอฟแวร์สำเร็จรูปสำหรับธุรกิจหลักแก่การไฟฟ้าส่วนภูมิภาค
  เป็นต้น

  ทั้งนี้บริษัทยังได้ดำเนินมาตรการกระจายฐานลูกค้าไปยังหน่วยงาน / กระทรวงต่างๆ
  เพื่อเป็นการป้องกันการกระจุกตัวของลูกค้าไม่ให้อยู่เพียงหน่วยงานใดหน่วยงานหนึ่ง
  เพื่อเป็นการลดความเสี่ยงในเรื่องการเปลี่ยนแปลงนโยบาย
  รวมถึงความล่าช้าในการประมูลซึ่งเป็นผลมาจากปัจจัยต่างๆ

-   ธุรกิจให้บริการศูนย์ประสานงานบริการลูกค้า (Contact Center)

  บริษัทให้บริการระบบคอลเซ็นเตอร์แก่ลูกค้าทั้งจากภาครัฐและเอกชน
  โดยปัจจัยเสี่ยงหลักของบริษัทคือ การสรรหาพนักงานในระดับปฏิบัติการซึ่งไม่ทันต่อความต้องการ
  อันเนื่องจากธุรกิจประเภทนี้มีอัตราการลาออก (Employee Turnover Rate)
  ของพนักงานอยู่ในระดับสูงมาก
  ดังนั้นบริษัทจึงได้ส่งเสริมการจัดกิจกรรมเพื่อสรรหาพนักงานใหม่อย่างต่อเนื่อง
  อีกทั้งบริษัทยังได้ดำเนินการตามนโยบายของภาครัฐโดยการเพิ่มฐานเงินเดือนเพื่อเป็นแรงจูงใจให้กับพนักงาน
  นอกจากปัจจัยเสี่ยงด้านบุคลากรแล้ว ปัจจัยเสี่ยงสำคัญอีกประการหนึ่งคือ
  การดำเนินธุรกิจในสถานการณ์ที่ไม่คาดคิด เช่น น้ำท่วม แผ่นดินไหว หรือไฟไหม้ เป็นต้น
  โดยบริษัทได้มีการจัดตั้ง Back-up site ในการทำงาน อีกทั้งยังได้นำระบบไอทีต่างๆ
  มาสำรองไว้ที่ศูนย์ Data Center เพื่อเป็นการป้องกันเหตุการณ์ที่ไม่คาดคิดดังกล่าว
  และจากการนโยบายการขึ้นค่าแรงขั้นต่ำของรัฐบาล บริษัทจึงได้วางแนวทางในการรับมือ
  โดยการปรับขึ้นราคากับทางลูกค้า
  รวมถึงการลดกระบวนการทำงานที่ซ้ำซ้อนเพื่อเพิ่มประสิทธิภาพในการทำงาน (Productivity)

-   ธุรกิจผลิตและจำหน่ายอุปกรณ์รับสัญญาณโทรทัศน์และจานรับสัญญาณดาวเทียม

  ธุรกิจผลิตและจำหน่ายอุปกรณ์รับสัญญาณโทรทัศน์ และจานรับสัญญาณดาวเทียมคือรากฐาน
  และจุดเริ่มต้นของกลุ่มบริษัทสามารถมากว่าครึ่งศตวรรษ
  โดยปัจจัยเสี่ยงของธุรกิจประเภทนี้คือการเปลี่ยนแปลงของเทคโนโลยี
  ซึ่งมีการนำเทคโนโลยีใหม่ๆ เข้ามาใช้ในธุรกิจมากยิ่งขึ้น อาทิเช่น ระบบ 3G ระบบดิจิตอล
  เป็นต้น โดยทางบริษัทได้มีการทำการวิจัยและพัฒนาผลิตภัณฑ์
  เพื่อให้สอดคล้องกับเทคโนโลยีที่มีการเปลี่ยนแปลงไปอย่างสม่ำเสมอ

-   ธุรกิจการจำหน่าย รับเหมาติดตั้งและซ่อมบำรุงระบบรักษาความปลอดภัย

  รายได้ส่วนใหญ่ของธุรกิจประเภทนี้มาจากลูกค้าที่เป็นหน่วยงานราชการ
  ดังนั้นปัจจัยเสี่ยงที่จะกระทบต่อผลการดำเนินงานของบริษัทคือ ความล่าช้า
  และการชะลอในการใช้จ่ายงบประมาณ
  โดยทางบริษัทได้มีความพยายามที่จะเพิ่มฐานลูกค้าให้มากขึ้น
  เพื่อเป็นการลดความเสี่ยงของการกระจุกตัวของลูกค้าไม่ให้อยู่เพียงหน่วยงานใดหน่วยงานหนึ่ง

1.2 ความเสี่ยงจากการดำเนินธุรกิจในต่างประเทศ

  ปัจจุบันบริษัทมีการดำเนินธุรกิจในประเทศกัมพูชาในรูปแบบสัญญาระยะยาว
  โดยบริษัทได้มีผลการดำเนินงาน (Track Record) ที่ดีมาโดยตลอด
  สำหรับความเสี่ยงที่สำคัญในการดำเนินธุรกิจในประเทศกัมพูชา คือ เสถียรภาพทางการเมือง
  อย่างไรก็ตามในช่วงหลายปีที่ผ่านมา ความมีเสถียรภาพทางการเมืองในประเทศกัมพูชา
  เป็นปัจจัยหลักที่ช่วยสนับสนุนและพัฒนาเศรษฐกิจโดยรวมของประเทศ
  นอกจากนี้บริษัทและคณะผู้บริหารมีความคุ้นเคยกับสภาพสังคม เศรษฐกิจ
  การเมืองและสภาพแวดล้อมทางธุรกิจ ซึ่งบริษัทตระหนักดีถึงความเสี่ยงต่างๆ
  หากเกิดการเปลี่ยนแปลงใดๆ ขึ้น

-   ธุรกิจการจราจรทางอากาศ

  บริษัทได้ดำเนินงานติดตั้งและให้บริการควบคุมการจราจรทางอากาศในประเทศกัมพูชา
  โดยปัจจัยเสี่ยงของธุรกิจประเภทนี้คือ การที่ศูนย์ควบคุมการบินไม่สามารถติดต่อกับนักบินได้
  หรืออุปกรณ์ต่างๆ ใช้การไม่ได้ ทำให้การควบคุมต้องหยุดให้บริการ
  โดยทางบริษัทได้จัดตั้งแนวทางป้องกัน โดยได้ทำการติดตั้งระบบวิทยุสื่อสารสำรองเป็นจำนวน 2
  ระบบ นอกจากนี้บริษัทยังได้ทำการบำรุงรักษาระบบทุกๆ 3 เดือน และมีเจ้าหน้าที่ซ่อมบำรุงตลอด
  24 ชั่วโมง นอกจากการสำรองระบบวิทยุสื่อสารแล้ว อุปกรณ์ต่างๆ
  ที่ใช้ในการดำเนินงานก็ยังมีการสำรองอีกเช่นกัน เพื่อป้องกันเหตุการณ์ต่างๆ ที่อาจจะเกิดขึ้น

-   ธุรกิจโรงไฟฟ้าขนาดย่อย

  บริษัททำการผลิตกระแสไฟฟ้าเพื่อจัดส่งให้แก่บริษัทร่วมทุนในเครือปูนซีเมนต์ไทยในจังหวัดกัมปอต
  ประเทศกัมพูชา ความเสี่ยงที่เกิดจากการดำเนินงานของโรงไฟฟ้าขนาดย่อยคือ
  เครื่องยนต์ที่ใช้ในการผลิตกระแสไฟฟ้าขัดข้อง
  โดยทางบริษัทได้ดำเนินการเพื่อลดความเสี่ยงดังกล่าวโดยการจัดซื้ออุปกรณ์สำรอง
  อีกทั้งยังมีการซ่อมแซมและบำรุงรักษาอย่างสม่ำเสมอตามระยะเวลาที่กำหนด
  รวมถึงมีการตรวจสอบการทำงานของเครื่องยนต์อย่างต่อเนื่อง

2. ความเสี่ยงด้านการเงิน

  2.1 ความเสี่ยงด้านอัตราแลกเปลี่ยนเงินตราต่างประเทศ

การเปลี่ยนแปลงของค่าเงินบาทต่อสกุลเงินตราต่างประเทศ
มีผลกระทบต่องบทางการเงินและผลประกอบการของบริษัท
เนื่องจากบริษัทมีการดำเนินกิจการในประเทศกัมพูชา ได้แก่ ธุรกิจควบคุมการจราจรทางอากาศ
และโรงงานผลิตไฟฟ้าขนาดย่อย อีกทั้งยังมีการนำเข้าชิ้นส่วน
อุปกรณ์สำหรับโทรศัพท์เคลื่อนที่จากต่างประเทศ เช่น เกาหลีใต้ ญี่ปุ่น และจีน
นอกจากอุปกรณ์สำหรับโทรศัพท์เคลื่อนที่แล้ว ยังมีการนำเข้าชิ้นส่วนอุปกรณ์สำหรับโครงการต่างๆ
จากต่างประเทศ
ซึ่งความผันผวนของอัตราแลกเปลี่ยนเงินตราต่างประเทศอาจส่งผลกระทบต่อต้นทุนสินค้าของบริษัทได้
บริษัทได้ตระหนักถึงความผันผวนของอัตราแลกเปลี่ยน และได้ดำเนินนโยบายอย่างรอบคอบ
เพื่อลดความเสี่ยงจากความผันผวนดังกล่าวอย่างต่อเนื่อง
โดยบริษัทได้ดำเนินนโยบายลดความเสี่ยงจากอัตราแลกเปลี่ยนในบัญชีลูกหนี้การค้าและเจ้าหนี้การค้า
อีกทั้งยังได้มีการทำสัญญาซื้อขายเงินตราต่างประเทศล่วงหน้า
และมีการติดตามสถานการณ์ความเคลื่อนไหวของอัตราแลกเปลี่ยนอย่างใกล้ชิด

2.  ความเสี่ยงจากหนี้สินและสภาพคล่องของบริษัทและบริษัทย่อยต่างๆ

หนี้สินหลักของบริษัทและบริษัทย่อย ประกอบไปด้วย หนี้สินระยะสั้นและหนี้สินระยะยาว
โดยหนี้สินระยะสั้นส่วนใหญ่มาจากเงินเบิกเกินบัญชีธนาคาร
และเงินกู้ยืมระยะสั้นซึ่งใช้เพื่อเป็นเงินทุนหมุนเวียน
และเจ้าหนี้การค้าซึ่งอยู่ในรูปของเครดิตเทอมที่มีการตกลงกันไว้ล่วงหน้าแล้ว
ขณะที่หนี้สินระยะยาวจะเป็นเงินกู้ยืมเพื่อนำมาใช้ในการลงทุนระยะยาว
ซึ่งสัดส่วนหนี้สินระยะยาวคิดเป็นอัตราร้อยละ 12 ของหนี้สินรวม
โดยระยะเวลาในการชำระคืนเงินกู้นั้น ขึ้นอยู่กับความสามารถในการสร้างรายได้ของแต่ละธุรกิจ
ดังนั้นบริษัทจึงดูแลสถานะทางการเงิน และกำหนดการชำระเงินคืนของแต่ละธุรกิจอย่างใกล้ชิด
เพื่อให้สามารถปฏิบัติได้ตามภาระผูกพันที่มีอยู่

  สำหรับการประมูลโครงการต่างๆ ของภาครัฐ
  ซึ่งจำเป็นต้องมีการค้ำประกันการประกวดราคาตามมูลค่าของแต่ละโครงการ
  บริษัทได้สร้างความสัมพันธ์เชิงธุรกิจที่ดีกับธนาคารและสถาบันการเงินหลายแห่ง
  เพื่อรองรับการค้ำประกันการประกวดราคาดังกล่าว โดยไม่ส่งผลกระทบต่อสภาพคล่องของบริษัท
  ในปัจจุบันบริษัทสามารถชำระคืนเงินกู้ได้ตรงตามเงื่อนไขการชำระหนี้ที่ได้ตกลงกันไว้
  ในส่วนของบริษัทย่อยที่มีการกู้ยืมเงินเพื่อรองรับโครงการใหม่ๆ
  ก็สามารถชำระคืนเงินกู้ได้ตามข้อตกลงเช่นกัน

  2.3 ความเสี่ยงด้านอัตราดอกเบี้ย

  ความเสี่ยงด้านอัตราดอกเบี้ย คือ ความเสี่ยงที่เกิดจากความผันผวนของอัตราดอกเบี้ย
  ซึ่งจะส่งผลกระทบต่อกระแสเงินสดของบริษัท
  การเปลี่ยนแปลงที่ไม่สามารถคาดการณ์ล่วงหน้าของอัตราดอกเบี้ยเงินบาทและดอกเบี้ยดอลลาร์สหรัฐฯ
  อาจส่งผลกระทบต่อความสามารถในการชำระคืนเงินกู้ของบริษัท
  อนึ่งบริษัทได้รับอัตราดอกเบี้ยสำหรับเงินกู้ยืมระยะยาวสกุลเงินบาทที่มีอัตราดอกเบี้ยสำหรับลูกค้าชั้นดี
  (MLR) โดยหักส่วนต่างที่ตกลงไว้ล่วงหน้า ในขณะที่เงินกู้ยืมสกุลดอลลาร์สหรัฐฯ ได้รับดอกเบี้ยที่
  LIBOR บวกส่วนต่างที่ได้ตกลงไว้
  อัตราดอกเบี้ยทั้งหมดที่มีการตกลงไว้นั้นเป็นอัตราดอกเบี้ยลอยตัว
  บริษัทได้ทำการติดตามสถานการณ์อัตราดอกเบี้ยอย่างใกล้ชิด
  ดังนั้นหากมีสัญญาณของความผันผวนเกิดขึ้น
  บริษัทอาจใช้เครื่องมือป้องกันความเสี่ยงทางการเงินต่างๆ เพื่อจำกัดความเสี่ยงดังกล่าว

  2.4 ความเสี่ยงจากหนี้สงสัยจะสูญ

บริษัทมีความเสี่ยงจากความสามารถในการชำระหนี้จากลูกหนี้ทางการค้าประเภทต่างๆ
จากงบการเงินรวม ณ วันที่ 31 ธันวาคม 2555 บริษัทมีบัญชีลูกหนี้การค้ารวม 5,867 ล้านบาท
โดยลูกหนี้จำนวน 282 ล้านบาท เป็นลูกหนี้ที่มียอดค้างชำระนานกว่า 12 เดือน
ซึ่งเป็นลูกหนี้ที่หนี้ค้างชำระในบริษัทย่อยของกลุ่ม
อย่างไรก็ตามบริษัททำการตั้งค่าเผื่อหนี้สงสัยจะสูญไว้แล้วเป็นจำนวนทั้งสิ้น 114 ล้านบาท
บริษัทได้กำหนดนโยบายอย่างรอบคอบ
เพื่อประเมินการปล่อยสินเชื่อสำหรับลูกค้าอย่างเคร่งครัดและการจัดเก็บสินเชื่อเพื่อลดปัญหาความเสี่ยงจากปัญหาหนี้สูญดังกล่าว

  2.5 ความเสี่ยงจากการเป็นบริษัทที่ประกอบธุรกิจโดยการถือหุ้นในบริษัทอื่น (Holding
  Company)

  ในฐานะที่เป็นบริษัทที่ประกอบธุรกิจโดยการถือหุ้นในบริษัทอื่น ผลประกอบการของบริษัท
  จึงขึ้นอยู่กับเงินปันผลที่ได้รับจากบริษัทย่อย
  นอกจากนั้นการจ่ายเงินปันผลของบริษัทยังขึ้นอยู่กับผลประกอบการและกระแสเงินสดของบริษัทย่อยเหล่านั้น
  หากผลประกอบการของบริษัทย่อยไม่เป็นไปตามเป้าหมาย
  จะส่งผลต่อการจ่ายเงินปันผลของบริษัทได้

  บริษัทได้บริหารความเสี่ยงดังกล่าว
  โดยมีนโยบายการลงทุนที่มุ่งเน้นการลงทุนในธุรกิจที่มีศักยภาพและมีแนวโน้มการเติบโตสูง
  มีรายได้ที่แน่นอน ความเสี่ยงต่ำ และให้ผลตอบแทนในการลงทุนสูงแก่บริษัท
  นอกจากนั้นยังกำหนดให้บริษัทในกลุ่มจัดทำแผนธุรกิจ
  และเสนอแผนดำเนินการและงบประมาณประจำปี
  ซึ่งต้องผ่านการพิจารณาและอนุมัติของคณะกรรมการบริษัท
  รวมทั้งมีการติดตามผลงานของแต่ละธุรกิจอย่างใกล้ชิดเพื่อวางแผนรับความเสี่ยงอย่างทันท่วงที

  ทั้งนี้ การจ่ายเงินปันผลของบริษัทย่อยและบริษัทร่วม เป็นไปตามกฎหมายที่บังคับใช้ และ/หรือ
  ข้อจำกัดอื่นๆ รวมถึงสัญญาทางการเงินต่างๆ อย่างครบถ้วนทุกประการ

6.  ความเสี่ยงจากการลงทุนระยะสั้นในหลักทรัพย์

จากงบการเงิน ณ วันที่ 31 ธันวาคม 2555 บริษัทมีการลงทุนระยะสั้นในหลักทรัพย์เป็นจำนวน 30
ล้านบาท หลักทรัพย์ดังกล่าว จดทะเบียนในตลาดหลักทรัพย์แห่งประเทศไทย
ภาวะความผันผวนในตลาด การเปลี่ยนแปลงทางการเมือง รวมถึงผลกระทบต่างๆ
จากภาวะเศรษฐกิจจะมีผลต่อราคาหลักทรัพย์ที่บริษัทถือไว้
ทั้งนี้บริษัทได้มีการติดตามความเคลื่อนไหวต่างๆ อันจะนำมาสู่ความเสี่ยงดังกล่าวอย่างใกล้ชิด
และบริษัทมีการประชุมความเสี่ยงเป็นประจำ เพื่อติดตามข่าวสารการลงทุน
เพื่อที่จะได้ดำเนินการอย่างทันท่วงทีเมื่อจำเป็น